En cigaret var natten til tirsdag skyld i en mindre brand på kollegie i Hobro.

Et kollegie på Hostrupvej 85 i Hobro fik natten til tirsdag en brat opvågnen, da en brændende dyne udviklede kraftig røg på kollegiet, der huser 30 personer. - Vi får anmeldelsen klokken 04.07 og anmelderen begynder at vække beboerne. Det viser sig at være en 22-årig mand, der har røget i sengen, så der er gået ild i dynen, fortæller vagtchef ved Nordjyllands Politi Mogens Hougesen. - Han opdager det heldigvis selv og får smidt dynen ud af vinduet. Men han har fået en del røg, så han bliver kørt ind på sygehuset til observation, fortæller vagtchefen.